Mirene Begiristain Zubillaga

Mirene Begiristain Zubillaga (Andoain, 1972ko urriaren 25a) Ekonomialari feminista. Ekonomian doktorea da eta Euskal Herriko Unibertsitateko Ekonomia eta Enpresa Fakultatean irakasle eta ikerlaria. Finantza Ekonomia II saileko kidea ere bada eta Gipuzkoako Biolur elkarteko partaide 1997tik. 

 Biografia 
Andoainen jaio eta Getarian bizi da Mirene. 1998tik irakaslea da Ekonomia eta Enpresa Fakultatean. Enpresen Administrazio eta Zuzendaritzako Graduan garatzen du bere irakaskuntza-lana, Merkataritza Zuzendaritzako erabakiei lotutako irakasgaietan. Gainera, UPV/EHUko "Gezki" institutuko Ekonomia Sozial eta Solidarioko Masterreko irakaslea da, baita "Aldatuz", Iraunkortasunerako Lidergotzan eta Aldaketaren Kudeaketan Eragiteko Masterreko irakaslea ere. 

Unibertsitatean lanean hasi zenean kooperatibagintzarekin lotutako gaietan aritu zen, baina berehala bideratu zuen ikerketa-lerroa nekazaritza eta agroekologiaren ingurura. Garai hartan transgenikoen inguruko eztabaida soziala zen nagusi, eta hortik abiatu zuen nekazaritza-ereduen inguruko interesa. 

Bere ikerketa lerro nagusiak tokiko elikadura estrategiak eta komertzializazio sareak dira, agroekologia eta ikuspegi feminista ardatz hartuta eta ikerketa ekintza parte-hartzaile metodologien bitartez garatuz. Ondorioz, hainbat ikerketa-proiektutan, argitalpenetan eta topagunetan parte hartu du, bai bertakoetan, bai nazioartekoetan. Ikerketa/ekintzaren bidez eta modu parte-hartzailean, hainbat eragile eta sare sozial eta agroekologikorekin lan egin du, bereziki Gipuzkoako Biolur elkartearekin.  

2006an Andaluziara egindako bidaia batek tokiko elikadura-sistemen eta komertzializazio ekologikoaren inguruko esperientziak ezagutzeko aukera eman zion, eta horrek Euskal Herrian kontsumo-taldeak eta tokiko merkaturatze-sareak sortzeko bultzada eman zion. 

Biolur Gipuzkoa elkarteko koordinazio taldean dago eta "Ehkolektiboa" taldeko kidea da eta baita "Garatemendi" nekazaritza proiektu kolektiboko kidea ere. 

Uztaro kooperatiban ere parte hartu zuen urte luzez, Beizaman baratza kolektibo bat garatuz. Lursail horietan gaur egun "Aleka" hazi ekologikoen proiektua dago.

 Ikerketa eta ekarpenak 
Bere doktore-tesia komertzializazio agroekologikoari buruzkoa izan zen, eta bertan baserritarren egoera sozioekonomikoa eta merkaturatze-bideen erronkak aztertu zituen. 

2016tik aurrera, azokek duten inpaktu ekonomiko eta soziala aztertu du. Ondorio nagusien arabera, azokek komunitate-dinamika sortzen dute, herriaren kohesioa indartzen dute eta, produktuak ekologikoak badira, lurrean eragin positiboa dute.
ezkerrera|thumb|317x317px|Ioritz Aizpuru Goitia, Myrian Imaz Juaristi eta Mirene Begiristain Zubillaga Amillubi proiektuko Talde Eragileko kideak. Argazkia Dani Blanco. Argia 2023
Elikadura-burujabetzaren arloan, hainbat udalerrirekin lan egin du, besteak beste Azpeitia eta Urduñarekin. Urduñako eredua nabarmentzekoa da: herri-sukaldea, tokiko hornidura-sistemak, elikagaien xahutzearen aurkako programak eta gazteen integrazio-proiektuak garatu dituzte. 

Goiuri Alberdirekin batera, Europako ospitaleetako elikadura-sistemen jasangarritasuna aztertu du, eta Osakidetzarako proposamen estrategikoak landu ditu. 

Biolurrekin elkarlanean, Duina izeneko ikerketa garatu du, Gipuzkoa eta Bizkaiko 11 baratze-proiekturen bideragarritasun sozioekonomikoa aztertuz: ekoizpen-kostuak, soldatak, lanorduak eta prezio duinak, besteak beste. 

"Amillubi" proiektuan ari da lanean, Zestoan kokatutako bederatzi hektareako baserri batean. Proiektu kolektibo estrategikoa da, tokiko elikadura-burujabetza eta agroekologia sustatzeko. Bertako kide bezala hartu zuen parte, adibidez II Foro Labrego de Agroecoloxía do SLG- Labrego Galego Sindikatuaren Agroekoloxiako II. Foroan, 2017ko urriaren 28an.

 Ekofeminismoa 
Bere lan-ildo nagusietako bat ekofeminismoa izan da. Ekonomia feminista, ekonomia ekologikoa eta agroekologia uztartzen dituen ikuspegi ekofeminista garatu du. Bere jarduna unibertsitatean, administrazio publikoetan eta mugimendu sozialetan garatu du, teoria eta praktika uztartuz.

 Liburuak, eskuliburuak eta artikulu zientifikoak 
Argitalpen ugari ditu, bai unibertsitate-esparruan, bai dibulgazioan. Hegoa Institutuarekin eta Nekazaritza Ekologikoaren Kontseiluarekin eskuliburu eta gida praktikoak sortu ditu, komertzializazio agroekologikoaren oinarriak eta baserritarren planifikazio-tresnak lantzen dituztenak. Artikulu zientifikoetan, besteak beste, komertzializazio agroekologikoa, azokaren inpaktua, elikadura-burujabetzaren politikak eta ospitaleetako elikadura-sistemen jasangarritasuna jorratu ditu.

 Ikastaroak eta hitzaldiak 
Mirene Begiristainek emandako ikastaroak hiru esparru nagusitan kokatzen dira:

 Unibertsitateko irakaskuntza espezializatua (marketina, ekonomia soziala, ekofeminismoa). Graduko irakasgaiak, Master mailako irakaskuntza, nahiz Gradu Amaierako Lanen tutoretza. 
 UEUko ikastaroak 

 Agroekologiaren bideragarritasuna eta komertzializazioa.

 Elikadura-sistemak eta ekofeminismoa lantzen dituzten formakuntza eta tailer praktikoak, tokiko erakundeekin elkarlanean. 

 Politika publikoak 
2019an Gipuzkoako Batzar Nagusietako batzarkidea izan zen, Donostialdeako hauteskunde-barrutitik, EH Bildu kolazioarekin. Karguan jardun zuen, handik urte betera, 2020-07-01ean, Andoni Iriondo Otxotorenak ordezkatu zuen arte. 

Bere lanetan sarri azpimarratu du politika publikoek elikadura-sistemen eta nekazaritza-ereduen konfigurazioan duten eragina. Euskal Herrian azken hamarkadetan gertatutako lurraren artifizializazioa, baserrien galera eta Europako Nekazaritza Politika Bateratuaren ondorioak aztertu ditu. 

 Sariak 
2024ean, Labore Oarsoren III. Amalur saria jaso zuen, elikadura burujabetzaren bidean egiten ari den lanarengatik. 

 Erreferentziak 

 Kanpo Estekak 
 Donostia Kultura podcasta. Elhuyarreko Ana Galarragarekin solasean.
Argian argitaratutako lanak.

Kategoria:Andoaindarrak
Kategoria:Getariarrak (Gipuzkoa)
Kategoria:Ekonomialariak
Kategoria:Emakume ikertzaileak
Kategoria:Emakume zientzialariak
Kategoria:Unibertsitateko irakasleak
Kategoria:Feministak
Kategoria:Ekofeminismoa
Kategoria:Ekonomia Sozial Eraldatzailea
Kategoria:Elikadura politika
Kategoria:Agroekologia
Kategoria:Nekazaritza ekologikoa